**การสร้างสรรค์แนวคิดในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย”**

**จักรพันธ์ ฮวบเอี่ยม1 , นพวรรณ งามรุ่งโรจน์2**

1สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, โทรศัพท์ 097-282-7903

E-mail: littleguysb@gmail.com

2สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, โทรศัพท์ 02-160-1302

E-mail: nopphawan.ng@ssru.ac.th

**บทคัดย่อ**

 บทความวิจัยนี้มีวัตถุประสงค์เพื่อศึกษาการสร้างสรรค์แนวคิดในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย”จำนวนทั้งสิ้น 189 บทผลการศึกษาพบว่า กวีนิพนธ์ในหนังสือ “พระเสด็จสู่ฟ้า ราษฎร์ล้วนอาลัย” มีการสร้างสรรค์แนวคิดที่หลากหลาย ได้แก่ แนวคิดที่แสดงความจงรักภักดี แนวคิดที่ยกย่องสรรเสริญ เชิดชูพระเกียรติ แนวคิดที่แสดงถึงการให้คำมั่นสัญญาของพสกนิกรชาวไทยที่มีต่อพระบาทสมเด็จพระปรมินทรมหาภูมิพลอดุลยเดช บรมนาถบพิตร แนวคิดที่บอกเล่าเหตุการณ์และปรากฏการณ์สำคัญ แนวคิดที่แสดงถึงการอัญเชิญพระราชดำรัส แนวคิดที่แสดงถึงการอัญเชิญพระปฐม บรมราชโองการ แนวคิดที่แสดงถึงความรัก ความห่วงใยของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ทรงมีต่อพสกนิกรชาวไทย แนวคิดที่แสดงถึงการเสด็จสู่สวรรคาลัย แนวคิดที่แสดงถึง สัจธรรมชีวิต ซึ่งแนวคิดเหล่านี้ผู้แต่งได้มีการเลือกเฟ้นถ้อยคำเป็นอย่างดีเพื่อสื่ออารมณ์ความรู้สึก และทัศนคติที่ตนมีต่อเหตุการณ์สวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร อันจะช่วยกระตุ้นเตือนให้ผู้อ่านเกิดความคิดอยากจะปฏิบัติตนเป็นคนดีและดำรงชีวิตตามรอยเบื้องพระยุคลบาทของพระองค์เพื่อประโยชน์สุขแก่สังคมและประเทศชาติบ้านเมือง

**คำสำคัญ** : แนวคิด, กวีนิพนธ์, พระบาทสมเด็จพระปรมินทรมหาภูมิพลอดุลยเดช บรมนาถบพิตร

**บทนำ**

ประเทศไทยมีการปกครองโดยพระมหากษัตริย์ทรงเป็นประมุข มาตั้งแต่โบราณเป็นระยะเวลายาวนาน จนในที่สุดระบอบการปกครองก็ได้รับการเปลี่ยนแปลงไปตามยุคสมัย จากระบอบสมบูรณาญาสิทธิราชย์เป็นระบอบประชาธิปไตยอันมีพระมหากษัตริย์ทรงเป็นประมุข อยู่ภายใต้รัฐธรรมนูญ

สถาบันพระมหากษัตริย์เป็นสถาบันที่มีความสำคัญสูงสุดของประเทศและเป็นที่เคารพสูงสุดของประชาชนชาวไทยตลอดมา ไม่ว่าในยุคสมัยใด เราต่างระลึกอยู่เสมอว่า ประเทศชาติเจริญรุ่งเรืองดำรงเอกราชมาได้จนทุกวันนี้ ก็ด้วยพระปรีชาสามารถและพระมหากรุณาธิคุณของพระมหากษัตริย์ที่นำให้ประเทศชาติหลีกพ้นอันตรายมาได้ ทรงปกครองแผ่นดินด้วยหลักทศพิธราชธรรม นำความร่มเย็นเป็นสุขมาสู่ราษฎร ทรงทำนุบำรุงประเทศให้รุ่งเรืองทั้งทางด้านเศรษฐกิจและศิลปวัฒนธรรม เพื่อให้เป็นมรดกอันล้ำค่าสืบทอดจากรุ่นสู่รุ่น นำมาซึ่งความภาคภูมิใจในความเป็นชาติเอกราชที่มีอารยธรรม

จนกระทั่ง วันพฤหัสบดีที่ 13 ตุลาคม 2559 เป็นวันที่ประชาชนคนไทยต่างมีความรู้สึกโศกเศร้าอาลัย เมื่อสำนักพระราชวังออกแถลงการณ์ว่า พระบาทสมเด็จพระปรมินทรมหาภูมิพลอดุลยเดช บรมนาถบพิตร ได้เสด็จสวรรคตเมื่อเวลา 15.52 น. นับเป็นความสูญเสียครั้งยิ่งใหญ่ที่คนไทยมิอาจลืมเลือน เพราะนอกจากพระองค์จะทรงเป็นพระมหากษัตริย์ผู้ทรงเป็นศูนย์รวมดวงใจคนไทยทั้งชาติแล้ว พระองค์ยังทรงเป็น "พ่อของแผ่นดิน" เหตุการณ์ครั้งนี้ นับเป็นการสูญเสียของปวงชนชาวไทย นับแต่นั้นมาปวงชนชาวไทยจึงแสดงความอาลัยต่อเหตุการณ์ที่พระองค์เสด็จสวรรคตในรูปแบบต่าง ๆ ทั้งการเขียนข้อความ การแต่งกายด้วยชุดสีดำสุภาพ รวมไปถึงการผลิตงานวรรณกรรมต่างๆ เช่น วรรณกรรมเพลง วรรณกรรมการ์ตูนภาพ และหนึ่งในงานวรรณกรรมนั้น คือ กวีนิพนธ์

กวีนิพนธ์ หมายถึง คำประพันธ์ที่แต่งขึ้นอย่างมีศิลปะ และมีคุณสมบัติเป็นสื่อกลางของความเข้าใจระหว่างผู้แต่งกับผู้อ่าน คำประพันธ์ที่มีศิลปะในการแต่งจะต้องใช้ภาษาที่งดงาม มีจังหวะและเสียงอันไพเราะผ่านการเรียบเรียงถ้อยคำ รวมถึงการใช้สัญลักษณ์ ทำให้ผู้อ่านเห็นภาพหรือเกิดจินตนาการ ร่วมรับรู้ประสบการณ์ทางความคิดและอารมณ์ความรู้สึกของผู้แต่ง

กวีนิพนธ์ยังเป็นความบันเทิงประเภทหนึ่งที่มีบทบาทต่อมนุษย์มาเป็นเวลาช้านานตั้งแต่อดีตจนถึงปัจจุบัน นอกจากนี้ยังนำมาใช้เป็นเครื่องมือกล่อมเกลาผู้คนในสังคมได้ทั้งทางตรงและทางอ้อม บางครั้ง กวีนิพนธ์อาจมีส่วนช่วยกำหนดกรอบความคิด และเป็นแนวทางในการดำรงชีวิต ซึ่งในหนังสือ “พระเสด็จสู่ฟ้า ราษฎร์ล้วนอาลัย” ได้ปรากฏแนวคิดที่หลากหลาย

เนื่องจากกวีนิพนธ์ในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย” ได้สร้างสรรค์ขึ้นในช่วงเหตุการณ์การสวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งมีคุณค่าในด้านแนวคิด ผู้วิจัยจึงสนใจที่จะศึกษาการสร้างสรรค์แนวคิดที่ปรากฏขึ้นในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย”

**วัตถุประสงค์**

เพื่อศึกษาการสร้างสรรค์แนวคิดในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย”

**ทบทวนวรรณกรรม**

ธนิกาญจน์ จินาพันธ์ (2546) เขียนวิทยานิพนธ์เรื่อง “วิเคราะห์แนวคิดและคุณค่าในกวีนิพนธ์ไทยที่ได้รับรางวัลวรรณกรรมสร้างสรรค์ยอดเยี่ยม แห่งอาเซียน (ซีไรต์)” มีวัตถุประสงค์เพื่อศึกษาแนวคิดและคุณค่า จากกวีนิพนธ์ที่ได้รับรางวัลวรรณกรรมสร้างสรรค์ยอดเยี่ยมแห่งอาเซียน (ซีไรต์) ตั้งแต่ พ.ศ. 2523 – 2544 รวมทั้งหมด 8 เล่ม ดังต่อไปนี้ 1) เพียงความเคลื่อนไหว เนาวรัตน์ พงษ์ไพบูลย์ 2) นาฏกรรมบนลานกว้าง คมทวน คันธนู 3) ปณิธานกวี อังคาร กัลยาณพงศ์ 4) ใบไม้ที่หายไป จิระนันท์ พิตรปรีชา 5) มือนั้นสีขาว ศักดิ์สิริ มีสมสืบ 6) ม้าก้านกล้วย ไพวรินทร์ ขาวงาม 7) ในเวลา สุพรรณ ทองคล้อย 8) บ้านเก่า โชคชัย บัณฑิต จากการศึกษาพบว่ากวีนิพนธ์ซีไรต์มีแนวคิดที่มุ่งแสดงความรับผิดชอบและสํานึกเชิงสังคมของกวีทั้งในด้านการนำเสนอปัญหาของสังคม เช่น ปัญหาโสเภณีปัญหาความเหลื่อมล้ำของคนในสังคม ปัญหาการใช้อํานาจเผด็จการทางการเมืองการปกครอง และการเสนอแนะแนวทางที่ทําให้สังคมเป็นปกติสุข คือการอยู่ร่วมกันระหว่างมนุษย์กับมนุษย์ มนุษย์กับธรรมชาติซึ่งต้องเอื้อเฟื้อแบ่งปันและเห็นค่าความสําคัญของชีวิตอื่นเทียมเท่าตนเอง ในส่วนของคุณค่าที่ปรากฏในกวีนิพนธ์ซีไรต์มีคุณค่าสําคัญ 2 ประการคือ คุณค่าด้านการ สืบทอดขนบและสร้างสรรค์วรรณศิลป์และคุณค่าด้านการสร้างพุทธิปัญญา ในส่วนของคุณค่าด้านการสืบทอด-ขนบและการสร้างสรรค์วรรณศิลป์นั้น กวีนิพนธ์ซีไรต์แสดงให้เห็นว่ากวี ผู้สร้างได้ศึกษาและใช้ความรู้ วรรณคดีโบราณทั้งด้านรูปแบบและเนื้อหามาสืบต่อและปรับสร้างใหม่ การสืบขนบและสร้างสรรค์ใหม่ทําให้ กวีนิพนธ์ซีไรต์เป็นกวีนิพนธ์ร่วมสมัยที่มีรากวัฒนธรรมทางวรรณศิลป์เชื่อมโยงจากอดีตสู่ปัจจุบันโดยมีแนวคิดและเนื้อหาตามบริบททางสังคมที่เปลี่ยนไป ยังผลให้เกิดความคิดแตกยอดจากพื้นฐานที่มีอย่างลึกซึ้งและน่าสนใจ คุณค่าอีกประการหนึ่งคือกวีนิพนธ์ซีไรต์ทั้ง 8 เล่มแสดงให้ประจักษ์ถึงปัญญาและความรู้แจ้งอัน เกิดจากการเรียนรู้ความจริงและความเป็นไปของธรรมชาติของโลกจนเกิดเป็นความเข้าใจตนเองเพื่อที่จะนําไปสู่การอยู่ร่วมโลกเดียวกันอย่างศานติในที่สุด

ศุภิสรา วัชรสุธากร ,ภัสสร สุดแสวง และเยาวเรศ โพธิ์ศรี (2560) เขียนรายงานการวิจัยเรื่อง “การศึกษาเพลงแสดงความอาลัยในพระบาทสมเด็จพระปรมินทรมหาภูมิพลอดุลยเดช”มีวัตถุประสงค์เพื่อศึกษาการใช้วัจนลีลา กลวิธีการตั้งชื่อเพลง และลักษณะเนื้อหาในเพลงแสดงความอาลัยในพระบาทสมเด็จ พระปรมินทรมหาภูมิพลอดุลยเดช เพื่อศึกษาลักษณะการใช้คำในเพลงแสดงความอาลัยในพระบาทสมเด็จพระปรมินทรมหาภูมิพลอดุลยเดช และเพื่อศึกษาลักษณะการใช้ภาพพจน์ ในเพลงแสดงความอาลัยในพระบาทสมเด็จพระปรมินทรมหาภูมิพลอดุลยเดช โดยศึกษาเกี่ยวกับการใช้วัจนลีลา กลวิธีการตั้งชื่อเพลง ลักษณะเนื้อหา ลักษณะการใช้คำและภาพพจน์ในเพลงแสดงความอาลัยในพระบาทสมเด็จพระปรมินทร มหาภูมิพลอดุลยเดชที่ปรากฏในแหล่งข้อมูลออนไลน์ระหว่างวันที่ 13 ตุลาคม – 31 ธันวาคม พ.ศ. 2559 จำนวนทั้งสิ้น 67 เพลง โดยรวบรวมเพลงและเอกสารเนื้อเพลงจาก [www.youtube.com](http://www.youtube.com) การศึกษาพบว่ามีการใช้วัจนลีลาไม่เป็นทางการ ลักษณะภาษามีความเรียบง่าย แสดงถึงความรักความผูกผัน และความใกล้ชิดกับสถาบันพระมหากษัตริย์ และลักษณะเนื้อหาในเพลงสอดคล้องกับเหตุการณ์บ้านเมือง เหตุการณ์ในสังคมมีอิทธิพลต่อการสร้างสรรค์ผลงานขึ้นโดยถ่ายอารมณ์ความรู้สึกผ่านบทเพลง รวมไปถึงการใช้คำในบทเพลง ทั้งการใช้คำสื่ออารมณ์ทั้งความรู้สึกโศกเศร้า เสียดาย อาลัยอาวรณ์ การใช้คำหลากเพื่อแทนอีกความหมายของอีกคำหนึ่งขึ้น การใช้ราชาศัพท์ที่เหมาะสมถูกต้องตามหลักเกณฑ์ การใช้ภาพพจน์เพื่อแสดงความอาลัยพระบาทสมเด็จพระปรมินทรมหาภูมิพลอดุลยเดช โดยการถ่ายทอดอารมณ์และความรู้สึกที่เป็นนามธรรมเพื่อการสื่อสารถึงผู้อ่านให้ได้มากที่สุด

จากวิทยานิพนธ์และรายงานการวิจัยข้างต้น แสดงให้เห็นถึงอารมณ์ ความคิดและความรู้สึกของผู้แต่ง ที่มีการถ่ายทอดออกมาผ่านเนื้อหาตามบริบทหรือเหตุการณ์ต่างๆ ทางสังคมที่เกิดขึ้น ซึ่งมีความน่าสนใจและสามารถนำมาต่อยอดเพื่อศึกษาลักษณะเนื้อหาและแนวคิดต่างๆ ที่ผู้แต่งได้ถ่ายทอดออกมาผ่านกวีนิพนธ์ในเล่มอื่นๆ

**วิธีการดำเนินการวิจัย**

1. ศึกษาเอกสารและงานวิจัยที่เกี่ยวข้องกับกวีนิพนธ์

2. รวบรวมผลงานกวีนิพนธ์ในหนังสือ “พระเสด็จสู่ฟ้า ราษฎร์ล้วนอาลัย” ที่ต้องการใช้ศึกษา

3. ศึกษาและวิเคราะห์การสร้างสรรค์แนวคิดในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วน-อาลัย” ตามวัตถุประสงค์ของการวิจัย

4. เรียบเรียงผลการศึกษาที่ได้จากการวิเคราะห์ข้อมูล

5. สรุปและอภิปรายผลการวิจัย

**ผลการวิจัย**

จากการศึกษาการสร้างสรรค์แนวคิดในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย” สามารถแบ่งแนวคิดได้ ดังนี้

**1. การแสดงความจงรักภักดี**

แนวคิดนี้แสดงออกถึงความเคารพ และจงรักภักดีของพสกนิกรชาวไทยมีต่อพระบาทสมเด็จพระปรมินทรมหาภูมิพลอดุลยเดช บรมนาถบพิตร ดังตัวอย่าง

ในบทกวีของ ตุ๊กตา ลิ้มตระกูล ความว่า

 ขอเป็นข้ารองบาททุกชาติเถิด แม้นว่าเกิดทุกแดนดินทุกถิ่นที่

 แต่หัวใจจะจงรักและภักดี พระภูมีของข้าบาททุกชาติไป

(พระเสด็จสู่ฟ้า ราษฎร์ล้วนอาลัย, 2560, น. 105)

 จากบทกวีข้างต้น มีการแสดงออกถึงความจงรักภักดีของพสกนิกรชาวไทยด้วยการวิงวอนขอให้ได้เกิดเป็นข้ารองพระบาทของพระบาทสมเด็จพระปรมินทรมหาภูมิพลอดุลยเดช บรมนาถบพิตรทุกชาติ และไม่ว่าจะเกิดถิ่นที่แดนใด หัวใจก็จะจงรักภักดีต่อพระองค์ทุกชาติไป

 อีกตัวอย่างหนึ่ง ในบท “องค์ภูมินทร์สวรรคตกำสรดแสน” ของ สมบัติ กิ่งกาญจนวงศ์ ความว่า

 ดั่งดวงใจไทยทั้งชาติจะขาดสิ้น องค์ภูมินทร์สวรรคตกำสรดแสน

แม้ชีวิตราษฎร์พร้อมจะสละแทน ทั่วดินแดนสะอื้นร่ำนองน้ำตา

 กี่ร้อยปีกี่ร้อยวันนานเพียงไหน พระสถิต ณ ดวงใจไทยทั่วหล้า

 น้อมรำลึกพระมหากรุณา ขอเป็นข้ารองพระบาททุกชาติไป

 (พระเสด็จสู่ฟ้า ราษฎร์ล้วนอาลัย, 2560, น. 198)

 จากบทกวีข้างต้น มีการแสดงออกถึงความจงรักภักดีโดยกล่าวว่าเมื่อพระบาทสมเด็จพระปรมินทร- มหาภูมิพลอดุลยเดช บรมนาถบพิตร เสด็จสวรรคต พสกนิกรชาวไทยก็โศกเศร้าเสียใจราวกับดวงใจของทุกคนจะขาดสิ้น แม้แต่ชีวิตของพสกนิกรชาวไทยก็พร้อมที่จะสละแทนพระองค์ได้ และไม่ว่าวันเวลาจะผ่านไปนานเพียงใด พระองค์ก็ยังสถิตอยู่ในใจของพสกนิกรไทยเสมอ จึงน้อมสำนึกในพระมหากรุณาธิคุณของพระองค์ และจะขอเป็นข้ารองพระบาททุกชาติไป

 จากการศึกษาการสร้างสรรค์แนวคิดถึงการแสดงความจงรักภักดี พบว่ากวีส่วนใหญ่เลือกที่จะใช้คำว่า “ขอเป็นข้ารองบาททุกชาติไป” ซึ่งเป็นคำที่แทนใจของผู้มีความจงรักภักดีต่อพระบาทสมเด็จพระปรมินทร- มหาภูมิพลอดุลยเดช บรมนาถบพิตร เพราะเป็นห้วงเวลาแห่งความอาลัยที่ทุกคนต้องการเยียวยาจิตใจจากการสูญเสียครั้งยิ่งใหญ่นี้

**2. การยกย่องสรรเสริญ เชิดชูพระเกียรติ**

แนวคิดนี้แสดงออกถึงการยกย่องสรรเสริญและเชิดชูพระเกียรติคุณของพระบาทสมเด็จ พระปรมินทร-มหาภูมิพลอดุลยเดช บรมนาถบพิตร ว่าพระองค์ทรงมีพระมหากรุณาธิคุณต่อพสกนิกรชาวไทย ทรงอุทิศ พระวรกายเพื่อประโยชน์สุขของพสกนิกรและเพื่อความเจริญของประเทศชาติตลอดมา พสกนิกรชาวไทยจึงได้แสดงความรู้สึกผ่านบทกวี ดังต่อไปนี้

 **2.1 พระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่มีต่อพสกนิกรชาวไทย**

แนวคิดนี้แสดงออกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตรที่มีต่อปวงชนชาวไทย ทรงบำบัดทุกข์บำรุงสุขให้แก่พสกนิกรเพื่ออยู่เย็นเป็นสุขเสมอมา ดังตัวอย่างในบทกวีของ จรีรัตน์ สาครินทร์ ความว่า

 มีเด็กถามรักพระองค์ที่ตรงไหน รักน้ำพระราชหฤทัยแผ่ไพศาล

รักพระราชดำริผลิผลงาน รักโครงการที่ทรงเอื้อเพื่อมวลชน

พระราชาที่ไหนทำงานหนัก ไม่ผ่อนพักเพราะเสด็จฯ ทุกแห่งหน

พระราชาองค์ใดในใจคน พระราชาภูมิพลของคนไทย

นับแต่นี้ไม่มีแล้วพระแก้วเกล้า ทุกค่ำเช้าเศร้าหมองไม่ผ่องใส

ถึงเย็นย่ำค่ำประโคมเพลงอาลัย ยิ่งเหมือนใจจะขาดอยู่รอนรอน

(พระเสด็จสู่ฟ้า ราษฎร์ล้วนอาลัย, 2560, น. 72)

 จากบทกวีข้างต้น แสดงถึงแนวคิดยกย่องสรรเสริญ เชิดชูพระมหากรุณาธิคุณของพระบาทสมเด็จ พระปรมินทรมหาภูมิพลอดุลยเดช บรมนาถบพิตร โดยกล่าวถึงคำถามของเด็กที่ถามว่า “รักพระองค์ที่ตรงไหน” ซึ่งพสกนิกรชาวไทยต่างมีคำตอบว่ารักพระองค์ที่มีพระราชหฤทัยหรือมีน้ำใจกว้างใหญ่แผ่ไปยัง พสกนิกรทั่วถิ่นฐาน พระองค์ยังมีพระราชดำริผลิตผลงานและสร้างโครงการเพื่อประชาชนตลอดมา บางครั้งก็ไม่ได้พักผ่อนเพราะเสด็จไปทั่วทุกพื้นที่ ซึ่งไม่มีราชาพระองค์ใดทรงงานหนักเท่านี้ และเมื่อไม่มีพระองค์แล้ว จึงทำให้ยิ่งรู้สึกเศร้า หม่อนหมอง จนแทบจะขาดใจ

 **2.2 พระมหากษัตริย์เป็นสมมติเทพ**

 แนวคิดนี้แสดงออกถึงความเชื่อเรื่อง "สมมติเทพ" หมายถึง พระมหากษัตริย์ทรงเป็นเทพลงมาจุติเกิดเป็นมนุษย์ เพื่อประกอบคุณความดีและสะสมบารมี เมื่อเสด็จสวรรคตก็กลับขึ้นสรวงสวรรค์ เป็นความเชื่อตามคติพราหมณ์หรือฮินดูที่ได้มีการยกย่องให้กษัตริย์เปรียบเสมือนเป็นตัวแทนแห่งเทพเจ้า ดังตัวอย่างในบทกวีของ พลกฤต สุนทรพล ความว่า

 **ทรงเป็นเทพที่จุติมาบนโลก** เพื่อคลายโศกทุกข์ให้ไทยทั้งผอง

 จอมกษัตริย์แห่งด้าวแผ่นดินทอง ธ ทรงครองใจไทยนิจนิรันดร์

 วันสิบสามตุลาปีห้าเก้า ไทยทุกเหล่ากำสรวลและโศกศัลย์

 ทรงกลับสู่เมืองฟ้าแดนเทวัญ ดินแดนอันที่ทรงนิราศมา

 (พระเสด็จสู่ฟ้า ราษฎร์ล้วนอาลัย, 2560, น. 140)

 จากบทกวีข้างต้น มีเนื้อหาที่แสดงถึงแนวคิดยกย่องสรรเสริญ เชิดชูพระเกียรติของพระบาทสมเด็จ พระปรมินทรมหาภูมิพลอดุลยเดช บรมนาถบพิตร ทรงเป็นสมมติเทพ โดยกล่าวว่า พระองค์ทรงเป็นเทพที่มาเกิดบนโลกมนุษย์ เพื่อคลายความทุกข์โศกให้แก่พสกนิกรชาวไทย และพระองค์ทรงเป็นจอมกษัตริย์ที่ครองใจพสกนิกรชาวไทยตลอดมา แต่วันที่ 13 ตุลาคม 2559 พสกนิกรชาวไทยต่างโศกเศร้าเสียใจที่พระองค์ทรงกลับสู่ดินแดนแห่งเทพ อันสื่อนัยถึงการเสด็จสวรรคต

 **2.3 พระมหากษัตริย์เป็นพระโพธิสัตว์**

 แนวคิดนี้แสดงออกถึงความเชื่อเรื่อง “พระมหากษัตริย์ทรงเป็นพระโพธิ์สัตว์” ซึ่งพระโพธิสัตว์ หมายถึง ผู้ที่บำเพ็ญบารมีเพื่อการตรัสรู้เป็นพระอรหันต์สัมมาสัมพุทธเจ้า หรือจะตรัสรู้เป็นพระปัจเจกพุทธเจ้าที่ลงมาจุติเพื่อโปรดสัตว์บนโลกมนุษย์ ดังตัวอย่างในบทของ วิวัฒน์ บุรทัต ความว่า

**พระโพธิสัตว์เสด็จด้าว แดนสยาม**

 ดับทุกข์ทั่วเขตคาม ถิ่นด้าว

ไขประทีปตื่นตาม พุทธพจน์ ตรัสเอย

 ใจสงบทุกย่างก้าว สติพร้อมคลองธรรม

 (พระเสด็จสู่ฟ้า ราษฎร์ล้วนอาลัย, 2560, น. 185)

 จากบทกวีข้างต้น กวีได้แสดงแนวคิดยกย่องสรรเสริญ เชิดชูพระเกียรติของพระบาทสมเด็จ พระปรมินทรมหาภูมิพลอดุลยเดช บรมนาถบพิตร ว่าทรงเป็นพระโพธิสัตว์ โดยกล่าวว่าพระองค์เสด็จมายังประเทศไทยเพื่อดับทุกข์ให้แก่พสกนิกรชาวไทยทั่วทุกเขตแดน และพระองค์ยังมอบปัญญาด้วยหลักคำสอนแห่งองค์สัมมาสัมพุทธเจ้าที่ทำให้จิตใจของพสกนิกรรู้สึกสงบและมีสติรู้ตัวทุกย่างก้าวของการดำเนินชีวิต

 **2.4 ทั่วโลกยกย่องพระบาทสมเด็จพระปรมินทรมหาภูมิพลอดุลยเดช บรมนาถบพิตร**

 แนวคิดนี้แสดงถึงความยกย่องสรรเสริญ พระปรีชาสามารถพระบาทสมเด็จพระปรมินทรมหาภูมิพล- อดุลยเดช บรมนาถบพิตร ซึ่งเป็นที่ประจักษ์และยอมรับจากทั่วโลก ดังตัวอย่างในบทกวีของ ณรงค์ จันทร์พุ่ม ความว่า

ทรงเป็นนักธรณีที่เชี่ยวชาญ ประเมินการณ์ดินน้ำล้ำวิสัย

 ทั้งลมฟ้าอากาศธาตุวิจัย ลบแล้งได้ด้วยฝนหลวงร่วงเมฆา

 พระทรงเป็นยิ่งปราชญ์ทุกศาสตร์ศิลป์ โลกระบิลวิสัยทัศน์วิวัฒน์หล้า

 จึงรางวัลสิทธิบัตรหลากอัตรา เหรียญ “สูงสุดการพัฒนาฯ” เหนือค่าใด

(พระเสด็จสู่ฟ้า ราษฎร์ล้วนอาลัย, 2560, น. 135)

 จากบทกวีข้างต้น แสดงถึงแนวคิดยกย่องสรรเสริญ เชิดชูพระเกียรติของพระบาทสมเด็จพระปรมินทรมหาภูมิพลอดุลยเดช บรมนาถบพิตร ว่าทรงมีความชำนาญด้านธรณีวิทยา ทรงมีความสามารถในการประเมินเรื่องดิน น้ำ อากาศว่ามีลักษณะอย่างไร และพระองค์ทรงแก้ปัญหาความแห้งแล้งด้วยโครงการฝนหลวง ที่พระองค์ทรงดำริขึ้น อีกทั้งพระองค์ทรงมีพระปรีชาสามารถในด้านวิชาการและศิลปะ จนทั่วโลกยกย่องว่าพระองค์ทรงมีวิสัยทัศน์กว้างไกลในการพัฒนาประเทศให้เจริญรุ่งเรือง จึงได้มอบสิทธิบัตรและเหรียญเพื่อเชิดชูพระเกียรติของพระองค์อย่างสูงสุด

จากการศึกษาแนวคิด การยกย่องสรรเสริญ เชิดชูพระเกียรติ แสดงให้เห็นถึงการสร้างสรรค์บทกวีเพื่อแสดงถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่มีต่อ พสกนิกรชาวไทยว่ามีมากมายมหาศาล รวมไปถึงแสดงให้เห็นว่าพระองค์มีบุญบารมีสูงส่งดังสมมติเทพที่ลงมาจุติบนโลกมนุษย์ เพื่อช่วยเหลือคุ้มครองและดูแลให้พสกนิกรชาวไทยเกิดความสุขสงบร่มเย็น อีกทั้งพระองค์ทรงเป็นพระมหากษัตริย์ที่เปรียบเหมือนพระโพธิสัตว์ อันแสดงให้เห็นถึงความสัมพันธ์ระหว่างกษัตริย์กับศาสนาของประเทศไทย เพราะกษัตริย์จะมีพระราชกรณียกิจหลัก 2 ประการ ประการแรก ทรงทำหน้าที่ปกครองประเทศ โดยนำเอาหลักธรรมของพุทธศาสนามาใช้ในการปกครองเพื่อความสงบสุขของประชาชน เช่น ทศพิธราชธรรม หรือประการที่สอง พระมหากษัตริย์ทรงทำหน้าที่อุปถัมภ์ค้ำชูและทำนุบำรุงพุทธศาสนา อันเป็นศาสนาประจำชาติ และด้วยเหตุนี้ทำให้พสกนิกรเชื่อว่ากษัตริย์สั่งสมบุญบารมีไว้มากมากถึงขั้นเป็น หน่อพระพุทธเจ้าหรือผู้ที่จะได้ตรัสรู้เป็นองค์สัมมาสัมพุทธเจ้าในภายภาคหน้าได้ นอกจากนี้กวียังยกย่องสรรเสริญความสามารถของพระองค์ที่ทรงคิดค้นสร้างสิ่งต่างๆ เพื่อช่วยเหลือพสกนิกรชาวไทย จนทั่วทั้งโลกต่างยกย่อง และยอมรับว่าพระองค์เป็นบุคคลที่มีพระปรีชาสามารถ

**3. การให้คำมั่นสัญญาของพสกนิกรชาวไทยที่มีต่อพระบาทสมเด็จพระปรมินทรมหาภูมิพลอดุลยเดช** แนวคิดนี้แสดงถึงความตั้งใจกระทำสิ่งใดสิ่งหนึ่งทั้งอยากทำความดีหรือทำตามคำสอนของพระบาทสมเด็จพระปรมินทรมหาภูมิพลอดุลยเดช เป็นการตอบแทนคุณของพระองค์ที่ทรงอุทิศพระวรกายทำงานหนักเพื่อพสกนิกรชาวไทย พสกนิกรจึงแสดงคำมั่นสัญญาผ่านบทกวี ดังต่อไปนี้

 **3.1 สัญญาว่าจะเดินตามรอยเบื้องพระยุคลบาทและนำคำสอนมาใช้ในชีวิต**

 แนวคิดนี้แสดงถึงการให้คำมั่นสัญญาของพสกนิกรชาวไทยที่มีต่อพระบาทสมเด็จพระปรมินทรมหา- ภูมิพลอดุลยเดช บรมนาถบพิตร ว่าจะเดินตามรอยเบื้องพระยุคลบาททั้งความดีและสิ่งที่พระองค์ทรงปฏิบัติให้เห็นเป็นที่ประจักษ์ และจะนำคำสอนของพระองค์มาปรับใช้ในการดำเนินชีวิต ดังตัวอย่างในบทของ วันทนา วิเศษสกุลศักดิ์ ความว่า

กว่าเจ็ดสิบปีที่ครองราชย์ ไทยทั้งชาติร่มเย็นเป็นสุขสันต์

**“คำพ่อสอน” พรศักดิ์สิทธิ์นิจนิรันดร์ จักยึดมั่นตามรอยบาทที่ยาตรา**

(พระเสด็จสู่ฟ้า ราษฎร์ล้วนอาลัย, 2560, น. 145)

จากบทกวีข้างต้น แสดงถึงแนวคิดเกี่ยวกับการให้คำมั่นสัญญาว่าจะเดินตามรอยเบื้องพระยุคลบาทของพระบาทสมเด็จพระปรมินทรมหาภูมิพลอดุลยเดช บรมนาถบพิตร โดยกล่าวว่า กว่า70 ปีที่พระองค์ทรงครองราชย์นั้น ประเทศไทยร่มเย็นเป็นสุขตลอดมา เพราะมีคำสั่งสอนของพระองค์ที่เปรียบเหมือนพรอันศักดิ์สิทธิ์ พสกนิกรจึงสัญญาว่าจะเดินตามรอยเบื้องพระยุคลบาทตามที่พระองค์นำพาไว้

**3.2 สัญญาว่าจะมีความสามัคคี**

 แนวคิดนี้แสดงถึงการให้คำมั่นสัญญาของพสกนิกรชาวไทยที่มีต่อพระบาทสมเด็จพระปรมินทรมหา-ภูมิพลอดุลยเดช บรมนาถบพิตร ว่าจะรักและสามัคคีปรองดองกัน เพื่อความสงบสุขและความเจริญก้าวหน้าของประเทศไทย ดังตัวอย่างในบทกวีของ ชำนาญ ทองดี ความว่า

 ฝากผลงานพระองค์ทำพร้อมคำสอน ผืนป่าดอนน้ำดินถวิลหา

ตามรอย ธ ปฏิบัติด้วยศรัทธา พัฒนาต่อตั้งยั้งยืนยง

**ขอรับช่วงหวงแหนแผ่นดินนี้ สามัคคีรวมพลังดังประสงค์**

แม้นมีภัยไม่ถอยหนีพลีชีพลง เผ่าไทยนั้นมั่นคงตลอดกาล

 (พระเสด็จสู่ฟ้า ราษฎร์ล้วนอาลัย, 2560, น. 92)

 จากบทกวีข้างต้น แสดงแนวคิดเกี่ยวกับการให้คำมั่นสัญญาของพสกนิกรชาวไทยว่าจะสามัคคีกัน โดยกล่าวว่าผลงานที่พระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงสร้างไว้ พสกนิกรชาวไทยจะนำไปปฏิบัติตามและนำไปพัฒนาต่อให้ยั่งยืน อีกทั้งขอรับช่วงต่อในการดูแลแผ่นดินด้วยความสามัคคีตามที่พระประสงค์ของพระองค์ แม้จะพบกับอันตรายก็จะสู้ไม่ถอยหนีเพื่อให้ประเทศมั่นคงตลอดกาล

 **3.3 สัญญาว่าจะเป็นคนดีมีคุณธรรม**

 แนวคิดนี้เป็นการให้คำมั่นสัญญาของพสกนิกรชาวไทยที่มีต่อพระบาทสมเด็จพระปรมินทร- มหาภูมิพลอดุลยเดช บรมนาถบพิตรว่าตนเองจะปฏิบัติตนเป็นคนดีมีคุณธรรมอยู่ในใจ เพื่อความสุขสงบของประเทศชาติ และเพื่อตอบแทนพระองค์ที่มีพระมหากรุณาธิคุณอย่างหาที่สุดมิได้ ดังตัวอย่างในบทกวีของ ปิยวัตร เฉิดกระโทก ความว่า

 สิบสามตุลาพระองค์ทรงลาจาก

 น้ำตาหลากไหลแรงทุกแห่งหน

สถิตอยู่ในใจไทยทุกคน

 **ขอทำตนเป็นคนดีมีคุณธรรม**

 (พระเสด็จสู่ฟ้า ราษฎร์ล้วนอาลัย, 2560, น. 138)

 จากบทกวีข้างต้น แสดงแนวคิดเกี่ยวกับการให้คำมั่นสัญญาของพสกนิกรชาวไทยว่าจะเป็นคนดีมีคุณธรรม โดยกล่าวว่า วันที่ 13 ตุลาคม ซึ่งเป็นวันที่พระบาทสมเด็จพระปรมินทรมหาภูมิพลอดุลยเดช บรมนาถบพิตรเสด็จสวรรคต ทำให้น้ำตาของพสกนิกรชาวไทยไหลไปทั่วทุกแห่งของแผ่นดินไทย แต่พระองค์จะสถิตอยู่ในใจของพสกนิกรชาวไทยทุกคน และจะขอทำตนเป็นคนดีกระทำแต่คุณงามความดีเพื่อพระองค์

 **3.4 สัญญาว่าจะรักและปกป้องดูแลสถาบันทั้งสามของประเทศไทย**

แนวคิดนี้เป็นการให้คำมั่นสัญญาของพสกนิกรชาวไทยที่มีต่อพระบาทสมเด็จพระปรมินทร- มหาภูมิพลอดุลยเดช บรมนาถบพิตรว่าตนเองจะรักและปกป้องดูแลรักษาสถาบันชาติ ศาสนา และพระมหากษัตริย์ดังตัวอย่างในบท “ภัทรมหาราชานุสรณ์” ของ ทัญพิสิษฐ์ โสตถิเสวี ความว่า

ถวายสัตย์พระภัทรมหาราช **จะรักษ์ชาติศาสน์ประชาพระทรงศรี**

ขอรองบาทราชวงศ์องค์จักรี จนชีวีสูญสิ้นดินกลบกาย

 (พระเสด็จสู่ฟ้า ราษฎร์ล้วนอาลัย, 2560, น. 199)

จากบทกวีข้างต้น แสดงถึงแนวคิดการให้คำมั่นสัญญาของพสกนิกรชาวไทยว่าจะปกป้อง ดูแลสถาบันทั้งสามของประเทศว่า ขอถวายสัตย์สาบานกับพระบาทสมเด็จพระปรมินทรมหาภูมิพลอดุลยเดช บรมนาถบพิตร ว่าตนเองจะรักชาติ ศาสน์ กษัตริย์ และขอเป็นข้ารองบาทของราชวงศ์จักรีจนกว่าจะสิ้นชีวิต

จากการสร้างสรรค์แนวคิดการให้คำมั่นสัญญาของพสกนิกรชาวไทยที่มีต่อพระบาทสมเด็จ- พระปรมินทรมหาภูมิพลอดุลยเดช บรมนาถบพิตรแสดงให้เห็นถึงสิ่งที่กวีต้องการจะสื่อก็คือความตั้งใจกระทำสิ่งใดสิ่งหนึ่งเพื่อพระองค์ เพราะพระองค์ทรงอุทิศพระวรกายทำงานหนักเพื่อพสกนิกรชาวไทย และด้วยเหตุนี้พสกนิกรจึงอยากให้คำมั่นสัญญาต่อพระองค์ว่าจะประพฤติตนด้วยการทำความดีมีคุณธรรม มีความสามัคคีและทำตามคำสอนของพระองค์ โดยมีพระองค์เป็นแบบอย่าง รวมไปถึงพสกนิกรจะปกป้องดูแลรักษา ชาติ ศาสนา และ พระมหากษัตริย์ ซึ่งเป็นสถาบันที่สำคัญทั้งสามของประเทศไทย

**4. การบอกเล่าเหตุการณ์และปรากฏการณ์สำคัญ**

แนวคิดนี้แสดงถึงเหตุการณ์และปรากฏการณ์ที่เกิดขึ้น ในช่วงสวรรคตของพระบาทสมเด็จพระปรมินทร-มหาภูมิพลอดุลยเดช บรมนาถบพิตร พสกนิกรชาวไทยจึงได้ถ่ายถอดออกมาผ่านบทกวี ดังต่อไปนี้

**4.1 เหตุการณ์ความสูญเสียในวันที่ 13 ตุลาคม พ.ศ. 2559**

 แนวคิดนี้จะเป็นการบอกเล่าเรื่องราว และเหตุการณ์การสวรรคตของพระบาทสมเด็จพระปรมินทร-มหาภูมิพลอดุลยเดช บรมนาถบพิตร ที่ประชาชนได้รับรู้ข่าวที่ถ่ายทอดผ่านทางช่องโทรทัศน์และสื่ออินเตอร์เน็ต ดังตัวอย่างในบท “สายพระเนตรมาสิ้นแล้ว” ของ กชกร สิริกัญญกุล ความว่า

 บ่ายสิบสามตุลาปีห้าเก้า กระเศร้ากำซาบถิ่นแผ่นดินสยาม

 ข่าวองค์ฉัตรประเทศปกเขตความ สู่สวรรค์เสด็จท่ามความอาลัย

 สายพระเนตรเมตตามาสิ้นแล้ว พระเสโทดังหยาดแก้วเคยแววใส

 รอยพระบาททั่วถิ่นแผ่นดินไทย จะมาเห็นอีกที่ไหนในวันนี้

(พระเสด็จสู่ฟ้า ราษฎร์ล้วนอาลัย, 2560, น. 60)

จากบทกวีข้างต้น แสดงถึงการบอกเล่าเหตุการณ์ความสูญเสียในวันที่ 13 ตุลาคม 2559 ว่า เมื่อเวลาบ่าย พสกนิกรได้ทราบข่าวการสวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร ความเศร้าโศกก็เข้าครอบคลุมทั่วทั้งประเทศไทย และพสกนิกรยังคงนึกถึงสายพระเนตรของพระองค์ที่ คอยเมตตา และนึกถึงภาพเหงื่อของพระองค์ที่รินไหลเป็นหยดน้ำใสๆ เพราะพระองค์ทรงเหน็ดเหนื่อยจากการทรงงานหนัก และยังคงจำภาพของพระองค์ที่ได้ฝากรอยพระบาทไว้ทั่วผืนแผ่นดินไทย ซึ่งในวันนี้คงจะไม่ได้เห็นภาพนั้นอีกต่อไปแล้ว

**4.2 ปรากฎการณ์หมอกธุมเกตุ**

 ตาม[พจนานุกรมฉบับราชบัณฑิตยสถาน 2554 (2556, น. 601) คำว่า](http://www.royin.go.th/dictionary/lookup_domain.php)ธุมเกตุ (อ่านว่า ทุ-มะ-เกด) หมายถึง ไฟ ดาวหาง ดาวตก สิ่งที่เป็นหมอกเป็นควันเกิดขึ้นในอากาศผิดธรรมดามีรูปคล้ายธง ซึ่งมาจาก คำว่า “ธุม” แปลว่า ควันไฟ หมอก และ “เกตุ” คือพระเกตุ ดาวตามความเชื่อทางโหราศาสตร์อันเป็นดาวที่เป็นลางบอกเหตุร้าย “ธุมเกตุ” ความหมายตรงตามอักษรจึงหมายถึงหมอกควันอันสำแดงให้เห็นโดยพระเกตุ สื่อนัยถึงการมีเหตุร้ายแรงในบ้านเมือง ซึ่งได้ปรากฏขึ้นในช่วงที่พระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จสวรรคต ดังตัวอย่างในบทของ cristopherrobins ความว่า

มัวหมอกธุมเกตุเคล้า คลุมนคร

 ทวยราษฎร์เทวษอาวรณ์ ร่ำไห้

 เทพไท้ท่านอาทร โปรดเถิด

 หยุดระวิระงับไว้ ค่ำนี้นิจนิรันดร์

 (พระเสด็จสู่ฟ้า ราษฎร์ล้วนอาลัย, 2560, น. 234)

 จากบทกวีข้างต้น แสดงถึงปรากฏการณ์หมอกธุมเกตุในช่วงที่พระบาทสมเด็จพระปรมินทร- มหาภูมิพลอดุลยเดช บรมนาถบพิตรเสด็จสวรรคต โดยกล่าวว่า หมอกธุมเกตุนี้ได้ปกคลุมไปทั่วกรุงเทพ เหล่าพสกนิกรชาวไทยต่างเป็นทุกข์ร่ำไห้และอ้อนวอนให้เทพเทวดาหยุดเวลาไว้แต่เพียงเท่านี้ด้วยเทิด

อีกตัวอย่างหนึ่ง ในบทของ ต่อเกียรติ เงินกอง ความว่า

 แหวกม่านหมอกธุมเกตุอาเพศทิศ ให้ร้าวจิตเจียนใจจะขาดห้วง

สุดจะแลแดดิ้นสิ้นทั้งปวง ให้โหยหวงห่วงหาแสนอาดูร

(พระเสด็จสู่ฟ้า ราษฎร์ล้วนอาลัย, 2560, น. 103)

จากบทกวีข้างต้น แสดงถึงปรากฏการณ์หมอกธุมเกตุ ที่ได้ปรากฏขึ้นในช่วงที่พระบาทสมเด็จ พระปรมินทรมหาภูมิพลอดุลยเดช บรมนาถบพิตรเสด็จสวรรคต โดยกล่าวว่า เมื่อพสกนิกรได้เดินทางและเห็นหมอกธุมเกตุ ก็พาทำให้เศร้าหมองจนแทบจะขาดใจ และพสกนิกรนั้นก็ทำอะไรไม่ได้นอกจากอาลัยอาวรณ์หาพระองค์ด้วยความเศร้าใจ

จากการสร้างสรรค์แนวคิดการบอกเล่าเหตุการณ์และปรากฏการณ์สำคัญในช่วงสวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร ทั้งเหตุการณ์วันที่ 13 ตุลาคม 2559 และปรากกฎการณ์หมอกธุมเกตุ เป็นการนำเหตุการณ์จริงที่กวีได้รับรู้หรือประสบพบเจอมาเรียบเรียงถ้อยคำเป็นบทกวี เพื่อถ่ายทอดอารมณ์ความรู้สึกสะเทือนใจที่มีต่อเหตุการณ์นั้น

**5. การอัญเชิญพระราชดำรัสของพระบาทสมเด็จพระปรมินทรมหาภูมิพลอดุลยเดช บรมนาถบพิตร**

 พระราชดำรัส หมายถึง คำพูด เพื่อแนะนำ ให้ข้อคิด มีใจความที่แฝงไปด้วยประโยชน์ต่อการดำเนินชีวิตอันเป็นประโยชน์ทั้งต่อตนเองและสังคมบ้านเมือง ซึ่งกวีได้สร้างสรรค์ผลงานด้วยการอัญเชิญพระราชดำรัส ของพระบาทสมเด็จพระปรมินทรมหาภูมิพลอดุลยเดช บรมนาถบพิตร ในเรื่องเศรษฐกิจพอเพียงมาถ่ายทอดผ่านบทกวี ดังนี้

 เศรษฐกิจพอเพียง เป็นพระราชดำรัสในพระบาทสมเด็จพระปรมินทรมหาภูมิพลอดุลยเดช บรมนาถบพิตร เป็นปรัชญาชี้แนวทางการดำรงชีวิตและการปฏิบัติตนของประชาชนในทุกระดับซึ่งคำนึงถึงความพอประมาณ ความมีเหตุผล การมีภูมิคุ้มกันที่ดีในตัว ตลอดจนใช้ความรู้และคุณธรรมเป็นพื้นฐาน ในการดำรงชีวิต

 *“.....คำว่าพอเพียงมีความหมายอีกอย่างหนึ่ง มีความหมายกว้างออกไปอีก. ไม่ได้หมายถึงการมีพอสำหรับใช้เองเท่านั้นแต่มีความหมายว่าพอมีพอกิน. พอมีพอกินนี้ ถ้าใครได้มาอยู่ที่นี่ ในศาลานี้ เมื่อเท่าไหร่ 20 24 ปีเมื่อปี 2517. 2517 ถึง 2541 นี้ ก็ 24 ปีใช่ไหม วันนั้นได้พูดว่า เราควรจะปฏิบัติให้พอมีพอกิน พอมีพอกินนี้ ก็แปลว่าเศรษฐกิจพอเพียงนั่นเอง ถ้าแต่ละคนพอมีพอกินก็ใช้ได้ ยิ่งถ้าทั้งประเทศพอมีพอกินก็ยิ่งดี และประเทศไทยเวลานั้น ก็เริ่มจะไม่พอมีพอกิน บางคนมีมากบางคนก็ไม่มีเลย สมัยก่อนนี้พอมีพอกิน มาสมัยนี้ ชักจะไม่พอมีพอกิน จึงต้องมีนโยบายที่ทำเศรษฐกิจพอเพียง เพื่อที่จะให้ทุกคนมีพอเพียงได้ ให้พอเพียงนี้ก็หมายความว่า มีกินมีอยู่ไม่ฟุ่มเฟือยไม่หรูหราก็ได้ แต่ว่าพอ แม้บางอย่างอาจจะฟุ่มเฟือยแต่ถ้าทำให้มีความสุขถ้าทำได้ก็สมควรที่จะทำสมควรที่จะปฏิบัติ อันนี้ก็หมายความอีกอย่างของเศรษฐกิจหรือระบบพอเพียง.....”*

พระราชดํารัส พระราชทานแก่คณะบุคคลต่างๆที่เข้าเฝ้าฯถวายชัยมงคล

เนื่องในโอกาสวันเฉลิมพระชนมพรรษา ณ ศาลาดุสิดาลัย สวนจิตรลดา พระราชวังดุสิต

วันศุกร์ที่ 4 ธันวาคม 2541

(คำพ่อสอน : ประมวลพระบรมราโชวาทและพระราชดำรัสเกี่ยวกับเศรษฐกิจพอเพียง, 2551, น. 9)

 ดังตัวอย่างในบท “ในหลวงของปวงไทย” ของยุทธภพ คชโกษัย ความว่า

เศรษฐกิจพอเพียงเสียงในหลวง หลักสามห่วงเกี่ยวข้องสองเงื่อนไข

ห่วงที่หนึ่งรู้ประมาณอย่าซ่านใจ ทำการใดยึดตามความพอดี

ห่วงที่สองมองเหตุอาจส่งผล อย่าร้อนรนรีบคิดผิดวิถี

ห่วงที่สามตามมาน่าจะมี สร้างสิ่งที่โอบอุ้มภูมิคุ้มกัน

เงื่อนไขแรกเริ่มที่มีความรู้ ใช้ควบคู่การงานเพื่อสานฝัน

เงื่อนไขสองต้องดีมีคุณธรรม การแบ่งปันสุจริตคิดอดทน

(พระเสด็จสู่ฟ้า ราษฎร์ล้วนอาลัย, 2560, น. 156)

 จากบทกวีข้างต้น มีแนวคิดแสดงถึงการอัญเชิญพระราชดำรัสของพระบาทสมเด็จพระปรมินทร มหาภูมิพลอดุลยเดช บรมนาถบพิตร เกี่ยวกับเศรษฐกิจพอเพียง โดยกล่าวว่า เศรษฐกิจพอเพียงที่พระองค์เคยสอนนั้นมี “สามห่วงสองเงื่อนไข” ซึ่งสามห่วงที่ว่าก็คือ ห่วงที่หนึ่งรู้จักพอประมาณ ให้มีความรู้จักพอดีไม่ ฟุ่มเฟือย ห่วงที่สองมีเหตุผล ให้มีคิดตริตรองให้รอบคอบก่อนจะทำสิ่งใด ห่วงที่สามมีภูมิคุ้มกันที่ดีในตัวเอง ให้เตรียมตัวให้พร้อมรับผลกระทบและการเปลี่ยนแปลงด้านต่าง ๆ ที่จะเกิดขึ้นได้ของสถานการณ์ที่คาดว่า จะเกิดขึ้นในอนาคต และ อีกสองเงื่อนไขคือ เงื่อนไขที่หนึ่งมีความรู้ ให้มีความรอบรู้เกี่ยวกับวิชาการต่าง ๆ อย่างรอบด้านก่อนที่จะนำความรู้เหล่านั้นมาประยุกต์ใช้ควบคู่กับงานของเรา เงื่อนไขที่สองมีคุณธรรม ให้มีคุณธรรม มีความซื่อสัตย์สุจริต และมีความอดทน มีความเพียร ใช้สติปัญญาในการดำเนินชีวิต

 จากการสร้างสรรค์แนวคิดการอัญเชิญพระราชดำรัสของพระบาทสมเด็จพระปรมินทรมหาภูมิพล- อดุลยเดช บรมนาถบพิตร แสดงถึงสิ่งที่พระองค์ทรงให้คำแนะนำ ให้ข้อคิดแก่พสกนิกรชาวไทย เพื่อที่จะน้อมนำถ้อยคำของพระองค์ที่แฝงไปด้วยประโยชน์ต่อการดำเนินชีวิตมาปรับใช้เพื่อเป็นประโยชน์ ทั้งต่อตนเองและสังคมบ้านเมือง เช่น เศรษฐกิจพอพียง ที่ทำให้พสกนิกรชาวไทยต่างก็ใช้ชีวิตอย่างพอประมาณ และอยู่ได้ด้วยตัวเองในยามลำบาก

**6. การอัญเชิญพระปฐมบรมราชโองการของพระบาทสมเด็จพระปรมินทรมหาภูมิพลอดุลยเดช บรมนาถบพิตร**

 แนวคิดนี้เป็นการอัญเชิญพระปฐมบรมราชโองการในระหว่างพระราชพิธีบรมราชาภิเษกตามโบราณ ราชประเพณี เป็นพระมหากษัตริย์รัชกาลที่ 9 เมื่อวันศุกร์ที่ 5 พฤษภาคม พ.ศ. 2483 ว่า “เราจะครองแผ่นดินโดยธรรม เพื่อประโยชน์สุขแห่งมหาชนชาวสยาม” ดังตัวอย่างในบท “13 ตุลาคม 2559” ของวิรุณ ตั้งเจริญ ความว่า

 น้ำตานองหลากล้นท่วมท้นแผ่นดิน เอกองค์ภูมินทร์เสด็จสู่สรวงสวรรค์

ตะวันเดือนดาวมืดมิดจาบัลย์ ทุกข์เศร้าโศกศัลย์นิรันดร์กาล

**“เราจะครองแผ่นดินโดยธรรม”** พระกรุณาธิคุณเลิศเลอล้ำแผ่ไพศาล

พระบริสุทธิคุณแห่งองค์นฤบาล พระราชทานศานติสุขแก่ทุกคน

(พระเสด็จสู่ฟ้า ราษฎร์ล้วนอาลัย, 2560, น. 175)

 จากบทกวีข้างต้น มีการอัญเชิญพระปฐมบรมราชโองการของพระบาทสมเด็จพระปรมินทรมหาภูมิพล-อดุลยเดช บรมนาถบพิตรว่า “เราจะครองแผ่นดินโดยธรรม”โดยกล่าวว่า พระองค์เป็นพระมหากษัตริย์ ที่กล่าวถ้อยคำแก่พสกนิกรชาวไทยว่าจะปกครองแผ่นดินโดยธรรมในระหว่างพระราชพิธีบรมราชาภิเษก พระองค์ทรงมีพระมหากรุณาธิคุณ มีจิตใจบริสุทธิ์ และนำความศานติสุขให้แก่พสกนิกรชาวไทยทุกคน เมื่อพระองค์เสด็จสวรรคต พสกนิกรก็ต่างโศกเศร้าน้ำตาไหลท้วมทั่วทั้งแผ่นดิน ทั้งพระอาทิตย์ พระจันทร์ และดวงดาวต่างก็มืดดับลงร่วมโศกเศร้าไปด้วย

 จากการสร้างสรรค์แนวคิดการอัญเชิญพระปฐมบรมราชโองการของพระบาทสมเด็จพระปรมินทร- มหาภูมิพลอดุลยเดช บรมนาถบพิตร ในระหว่างพระราชพิธีบรมราชาภิเษกว่า “เราจะครองแผ่นดินโดยธรรม เพื่อประโยชน์สุขแห่งมหาชนชาวสยาม”แสดงให้เห็นว่ากวีต้องการจะสื่อสารความคิดแทนพสกนิกรชาวไทยทุกคนว่าต่างก็ซาบซึ้งในพระมหากรุณาธิคุณของพระองค์ที่ทรงปกครองบ้านเมืองด้วยหลักธรรม ส่งผลให้พสกนิกรและประเทศชาติมีความสุขสงบร่มเย็น ตลอดการครองราชย์กว่า 70 ปี ที่ผ่านมา

**7. ความรัก ความห่วงใยของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ทรงมีต่อพสกนิกรชาวไทย**

 แนวคิดประเภทนี้แสดงให้เห็นถึงความรัก ความเอาใจใส่ของพระบาทสมเด็จพระปรมินทรมหาภูมิพล- อดุลยเดช บรมนาถบพิตร ที่พระองค์ทรงมีเมตตาและทรงห่วงใยทุกข์สุขของพสกนิกรชาวไทย รวมไปถึง ความเจริญก้าวหน้าของประเทศชาติ ดังตัวอย่างในบท “ดังสายฟ้าฟาด” ของ แพทย์หญิงชัญวลี ศรีสุโข ความว่า

 พระเสด็จทั่วแดนไทยทั้งไกลใกล้ โอ้อกเอ๋ยต่อไปไม่ได้เห็น

เพื่อไพร่ฟ้าทรงตรากตรำยอมลำเค็ญ เหนื่อยหนักเป็นเพราะพระกรุณาประชาชน

พระเสโทหลั่งไหลไม่ได้พัก **เพราะความรักความห่วงใยจนได้ผล**

พอเพียงพาพ้นพรากจากความจน โลกยินยลบรมกษัตริย์นักปรัชญา

(พระเสด็จสู่ฟ้า ราษฎร์ล้วนอาลัย, 2560, น. 86)

จากบทกวีข้างต้น มีการแสดงถึงความรักความห่วงใยที่พระบาทสมเด็จพระปรมินทรมหาภูมิพลอดุลยเดช บรมนาถบพิตรมีต่อพสกนิกร โดยกล่าวว่าพระองค์เสด็จไปทั่วทุกที่ในประเทศไทยไม่ว่าจะใกล้หรือไกล ทรงตรากตรำลำบากและยอมเหนื่อย จนพระเสโทของพระองค์หลั่งไหล ก็เพราะความรักและความห่วงใยที่พระองค์มีต่อพสกนิกร พระองค์ยังสอนให้พสกนิกรรู้จักพอเพียง เพื่อให้ดำรงชีวิตได้และห่างจากความจน จนทั่วทั้งโลกได้ยินและได้เห็นว่าพระองค์ทรงเป็นกษัตริย์นักปรัชญา

จากตัวอย่างข้างต้น แสดงให้เห็นถึงความรัก ความเอาใจใส่ และความเสียสละของพระบาทสมเด็จ พระปรมินทรมหาภูมิพลอดุลยเดช บรมนาถบพิตร ที่ทรงมีเมตตาและทรงห่วงใยทุกข์สุขของพสกนิกรชาวไทยรวมไปถึงความเจริญก้าวหน้าของประเทศชาติมากกว่าความสบายของพระองค์เอง

**8. พระผู้เสด็จสู่สวรรคาลัย**

แนวคิดนี้แสดงถึงพระบาทสมเด็จพระปรมินทรมหาภูมิพลอดุลยเดช บรมนาถบพิตร ได้เสด็จสู่สวรรคาลัย ซึ่งการสวรรคตของพระมหากษัตริย์คือการเสด็จกลับสู่สวรรค์ของเทวดาเพราะพสกนิกรชาวไทยมีความเชื่อว่า พระมหากษัตริย์เป็นผู้มีบุญญาธิการลงมาจากสวรรค์เพื่อดูแลพสกนิกรบนผืนแผ่นดินไทย ดังตัวอย่างในบทของ ศศิธร ธัญลักษณานันท์ ความว่า

กราบถวายบังคมลาฝ่าพระบาท ทรงลินลาศลับล่วงสู่สรวงสวรรค์

ทิ้งปวงราษฎร์โศกสะอื้นทุกคืนวัน ดับสุริยันชรอุ่มฟ้าแสนอาลัย

พระราชกิจทรงไว้เพื่อไทยทุกผู้ รำลึกอยู่ตราบชีพจะหาไม่

ส่งเสด็จสู่ทิพย์วิมานสถานไกล สุขพระทัยโสตถิกสานติ์กาลนิรันดร์

 (พระเสด็จสู่ฟ้า ราษฎร์ล้วนอาลัย, 2560, น.190)

จากบทกวีข้างต้น แสดงถึงพระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จสู่สวรรคาลัยหรือสู่ทิพย์วิมาน ส่งผลให้พสกนิกรชาวไทยต่างโศกเศร้าเสียใจอยู่ทุกคืนวัน เสมือนแสงของดวงอาทิตย์ได้ดับลงทำให้ท้องฟ้ามืดมัว แต่พระราชกรณียกิจที่พระองค์ทรงทำไว้ก็จะยังอยู่ในจิตใจของ พสกนิกรชาวไทยเสมอ และพสกนิกรชาวไทยต่างขอให้พระองค์เสด็จกลับสู่สรวงสวรรค์และมีความสุขในสถานที่นั้นตลอดไป

อีกตัวอย่างหนึ่ง ในบทของ เกียรตินคร ความว่า

จักรวาลหลั่งแล้ว น้ำตา

ท่วมทั้งไตรโลกา ห่มไห้

สรรพชีวิตมิดมหา มืดบอด

กราบแทบพระบาทไท้ ส่งห้วงทิพย์พิมาน

 (พระเสด็จสู่ฟ้า ราษฎร์ล้วนอาลัย, 2560, น.66)

จากบทกวีข้างต้น แสดงถึงพระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จสู่สวรรคาลัย ก็ส่งผลให้พสกนิกรต่างโศกเศร้าหลั่งน้ำตาไปจนท่วมทั้งจักรวาลและทั้งสามโลก ซึ่งก็คือ มนุษยโลก เทวโลก พรหมโลก และทำให้สรรพสิ่งต่าง ๆ เหมือนมีชีวิตที่มืดมิดหม่นหมอง พสกนิกรชาวไทยจึงทำได้เพียงกราบแทบพระบาทของพระองค์ และรำลึกถึงพระองค์ที่เสด็จสู่สรวงสวรรค์

จากตัวอย่างข้างต้น แสดงถึงพระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จสวรรคตสู่สวรรคาลัย แม้ว่าพสกนิกรชาวไทยจะอาลัยอาวรณ์และโศกเศร้าเสียใจมากมายเพียงใด ก็คงทำได้เพียงกราบแทบพระบาทเพื่อร่ำลาและรำลึกนึกถึงพระองค์อยู่ในใจตลอดไป

**9. สัจธรรมชีวิต**

แนวคิดนี้เป็นการแสดงถึงกฎแห่งธรรมชาติที่สิ่งมีชีวิตทุกอย่างบนโลกต้องประสบพบเจอไม่สามารถหลีกเลี่ยงหรือหลบหนีได้ ซึ่งก็คือ กฎไตรลักษณ์ และ สังสารวัฏ หรือการวนเวียนกับการเกิด แก่ เจ็บ ตาย แม้แต่พระมหากษัตริย์ที่ทรงมีบุญบารมีมาก ก็ไม่สามารถหลุดพ้นจากกฎของธรรมชาติ ดังตัวอย่างในบทของ สนอง จุลกะทัพพะ ความว่า

ดังขาดขวัญแห่งเมืองที่เรืองรุ่ง น้ำท่วมกรุงก่อนเอยเคยรักษา

แต่น้ำมากคราวนี้ที่ชลนา กลั่นร่ำลาความพรากความจากจร

**อนิจจัง**โลกนี้มิเที่ยงแท้ เพราะเกิดแก่ตายดับลับไปก่อน

เห็นภาพ ธ ครั้งใดให้อาวรณ์ มรณานุสรณ์มิผ่อนปรน

(พระเสด็จสู่ฟ้า ราษฎร์ล้วนอาลัย, 2560, น. 218)

 จากบทกวีข้างต้น แสดงถึงแนวคิดของสัจธรรมชีวิตว่า “อนิจจัง” หมายถึง ความไม่เที่ยง ไม่ยั่งยืน ไม่มั่นคง ไม่แน่นอน และ “มรณานุสรณ์มิผ่อนปรน” หมายถึง มนุษย์ควรระลึกถึงความตายว่าความตายไม่เคย ผ่อนปรนหรือยกเว้นให้ใครทั้งสิ้น โดยกล่าวว่า เมื่อพระบาทสมเด็จพระปรมินทรมหาภูมิพลอดุลยเดช บรมนาถบพิตรสวรรคต ก็เหมือนประเทศได้สูญเสียสิ่งที่มีค่าไป เพราะพระองค์เคยช่วยแก้ปัญหาเรื่องน้ำท่วม แต่คราวนี้น้ำที่ท่วมไม่ใช่น้ำจากภัยพิบัติแต่เป็นน้ำตาจากพสกนิกรด้วยความเศร้าโศกเสียใจ หากด้วยกฎธรรมชาติที่ทุกสิ่งทุกอย่างย่อมไม่เที่ยงแท้ ต้องวนเวียนอยู่กับการเกิด แก่ เจ็บ และตาย จึงเข้าใจได้ว่าแม้แต่พระมหากษัตริย์ ความตายก็ไม่สามารถผ่อนปรนได้ พสกนิกรก็ไม่อาจเปลี่ยนแปลงความจริงของชีวิตนี้ได้เช่นกัน

 อีกตัวอย่างหนึ่ง ในบท “ดวงใจของแผ่นดิน” ของ วิวันเพ็ญ ณ เชียงใหม่ ความว่า

กราบบังคมส่งเสด็จสุดวิปโยค จะหมุนโลกตามหาองค์ก็คงฝืน

พิลาปร่ำน้ำตาวอนฟ้าฟื้น มิอาจขืน**สัจธรรม**พร่ำอาลัย

(พระเสด็จสู่ฟ้า ราษฎร์ล้วนอาลัย, 2560, น. 170)

จากบทกวีข้างต้น แสดงถึงแนวคิดเกี่ยวกับสัจธรรม โดยกล่าวว่า พสกนิกรชาวไทยขอกราบบังคมส่งเสด็จพระบาทสมเด็จพระปรมินทรมหาภูมิพลอดุลยเดช บรมนาถบพิตร ด้วยความเศร้าโศกอย่างมาก แม้ว่าพสกนิกรจะไม่สามารถหมุนโลกตามหาพระองค์หรือร่ำร้องรำพันขอให้พระองค์ฟื้นได้เพราะเข้าใจ ในกฎธรรมชาติของมนุษย์ที่ไม่สามารถหยุดความตายได้ พสกนิกรจึงทำได้เพียงแต่ระลึกถึงพระองค์ด้วย ความอาลัย

จากการสร้างสรรค์แนวคิดสัจธรรมชีวิต แสดงให้เห็นว่ากวีได้นำหลักธรรมมาสื่อสารให้ผู้อ่านได้เข้าใจถึง กฎธรรมชาติของโลกใบนี้ว่ามนุษย์ย่อมพบกับการเกิด แก่ เจ็บ และตาย วนเวียนไปไม่รู้จบ โดยไม่มีใครที่จะหลีกหนีไปได้ แม้แต่พระมหากษัตริย์ที่ทรงมีบุญบารมีมากก็ไม่สามารถที่จะหลบเลี่ยงกฎธรรมชาติหรือความจริงแท้ของชีวิตนี้ได้

**อภิปรายผล**

จากการศึกษาการสร้างสรรค์แนวคิดในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วนอาลัย” พบแนวคิดที่หลากหลาย เพราะกวีในฐานะที่เป็นพสกนิกรชาวไทยย่อมรับรู้เรื่องราว เหตุการณ์ และข่าวสารการสวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร ตลอดมา จึงได้ถ่ายทอดอารมณ์ความรู้สึกสะเทือนใจและความคิดผ่านการกลั่นกรองและเรียบเรียงถ้อยคำอย่างประณีตเพื่อสื่อสาร ไปยังผู้อ่านให้รับรู้ความรู้สึกนึกคิดร่วมกัน ได้แก่ 1) การแสดงความจงรักภักดี เป็นการแสดงออกถึงความเคารพ และจงรักภักดีของพสกนิกรชาวไทยมีต่อพระบาทสมเด็จพระปรมินทรมหาภูมิพลอดุลยเดช บรมนาถ-บพิตร 2) การยกย่องสรรเสริญ เชิดชูพระเกียรติ เป็นการยกย่องสรรเสริญและเชิดชูพระเกียรติ ของพระบาทสมเด็จพระปรมินทรมหาภูมิพลอดุลยเดช บรมนาถบพิตร ว่าพระองค์ทรงมีพระมหากรุณาธิคุณต่อพสกนิกรชาวไทยด้วยการอุทิศพระวรกายเพื่อประโยชน์สุขของพสกนิกรและเพื่อความเจริญ ของประเทศชาติ รวมไปถึงแสดงให้เห็นว่าพระองค์มีบุญบารมีสูงส่งดังสมมติเทพที่ลงมาจุติบนโลกมนุษย์ เพื่อช่วยเหลือคุ้มครองและดูแลให้พสกนิกรชาวไทยเกิดความสุขสงบร่มเย็น อีกทั้งพระองค์ทรงเป็นพระมหากษัตริย์ที่เปรียบเหมือนพระโพธิสัตว์ อันแสดงให้เห็นถึงความสัมพันธ์ระหว่างกษัตริย์กับศาสนาของประเทศไทย และ ทั่วทั้งโลกต่างยกย่องและยอมรับว่าพระองค์เป็นบุคคลที่มีพระปรีชาสามารถที่ทรงคิดค้นสร้างสิ่งต่างๆ ขึ้นมาในแก้ปัญหาของพสกนิกรชาวไทย 3) การให้คำมั่นสัญญาของพสกนิกรชาวไทยที่มีต่อพระองค์ เป็นการแสดงถึงความตั้งใจกระทำสิ่งใดสิ่งหนึ่งทั้งอยากทำความดีหรือทำตามคำสอน ของพระบาทสมเด็จพระปรมินทรมหาภูมิพลอดุลยเดช บรมนาถบพิตร เพื่อเป็นการตอบแทน พระมหากรุณาธิคุณของพระองค์ 4) การบอกเล่าเหตุการณ์และปรากฏการณ์สำคัญ เป็นการแสดงถึงเหตุการณ์และปรากฏการณ์ที่เกิดขึ้น ในช่วงสวรรคตของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ตัวกวีได้ประสบพบเจอมา 5) การอัญเชิญพระราชดำรัสของพระบาทสมเด็จพระปรมินทร- มหาภูมิพลอดุลยเดช บรมนาถบพิตร เป็นการอัญเชิญพระราชดำรัสของพระองค์ในเรื่องของเศรษฐกิจพอเพียง มาถ่ายทอดผ่านบทกวี เพื่อให้พสกนิกรได้ระลึกถึงและปฏิบัติตามคำสอนของพระองค์ 6) การอัญเชิญพระปฐมบรมราชโองการของพระบาทสมเด็จพระปรมินทรมหาภูมิพลอดุลยเดช บรมนาถบพิตร เป็นการอัญเชิญ พระปฐมบรมราชโองการในระหว่างพระราชพิธีบรมราชาภิเษกรัชกาลที่ 9 เมื่อวันศุกร์ที่ 5 พฤษภาคม พ.ศ. 2483 ว่า “เราจะครองแผ่นดินโดยธรรม เพื่อประโยชน์สุขแห่งมหาชนชาวสยาม” เพื่อที่จะให้เห็นว่าพระองค์ได้ทรงปกครองประเทศด้วยทศพิศราชธรรมอย่างที่พระองค์เคยตรัสไว้ตลอดมา 7) ความรัก ความห่วงใยของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ทรงมีต่อพสกนิกรชาวไทย เป็นการแสดงให้เห็นถึงความรัก ความเอาใจใส่ของพระองค์ที่ทรงมีเมตตาและทรงห่วงใยทุกข์สุขของพสกนิกรรวมไปถึง ความเจริญก้าวหน้าของประเทศชาติ 8) พระผู้เสด็จสู่สวรรคาลัย เป็นการแสดงถึงพระบาทสมเด็จ พระปรมินทรมหาภูมิพลอดุลยเดช บรมนาถบพิตร ได้เสด็จสู่สวรรคาลัย ท่ามกลางความโศกเศร้าของพสกนิกรชาวไทย 9) สัจธรรมชีวิต เป็นการแสดงถึงกฎแห่งธรรมชาติที่สิ่งมีชีวิตทุกอย่างบนโลกต้องประสบพบเจอ ไม่สามารถหลีกเลี่ยงหรือหลบหนีได้ ก็คือ กฎไตรลักษณ์ และ สังสารวัฏ หรือการวนเวียนกับการเกิด แก่ เจ็บ ตาย แม้แต่พระมหากษัตริย์ที่ทรงมีบุญบารมีมาก ก็ไม่สามารถหลุดพ้นจากกฎของธรรมชาติเหล่านี้ได้

แนวคิดที่กล่าวมาทั้งหมดก็เพื่อแสดงให้เห็นถึง ความรัก และ ความห่วงใยทั้งที่พสกนิกรชาวไทยมีต่อพระบาทสมเด็จพระปรมินทรมหาภูมิพลอดุลยเดช บรมนาถบพิตร หรือ ที่พระองค์ทรงมีต่อพสกนิกรชาวไทย และแสดงให้เห็นความโศกเศร้า อาลัยอาวรณ์ของพสกนิกรชาวไทย เมื่อได้สูญเสียพระมหากษัตริย์ ที่เป็นเสมือนหลักยึดเหนียวจิตใจของชาวไทยทั้งชาติจึงทำให้พสกนิกรชาวไทยต่างอาลัยอาวรณ์คร่ำครวญถึงพระองค์ รวมไปถึงการยกย่องเชิดชูพระเกียรติของพระองค์ว่าทรงเป็นผู้ที่มีความรู้ความสามารถในทุกๆ ด้านและได้นำความรู้นั้นมาช่วยเหลือพสกนิกรชาวไทยให้มีความสุข ความเจริญมากยิ่งขึ้น ด้วยเหตุนี้ทำให้พสกนิกรชาวไทยนั้นเปรียบเทียบว่าพระองค์ทรงเป็นเทพหรือพระโพธิสัตว์ที่ลงมาจุติเพื่อช่วยเหลือมนุษย์และประเทศชาติให้มีความสุขสงบร่มเย็นนั่นเอง

**ข้อเสนอแนะ**

บทความวิจัยเรื่องการสร้างสรรค์แนวคิดในหนังสือรวมบทกวีนิพนธ์“พระเสด็จสู่ฟ้า ราษฎร์ล้วน-อาลัย” เป็นแนวทางหนึ่งให้ผู้สนใจนำไปพัฒนาต่อยอดในการศึกษาวิเคราะห์ด้านแนวคิดในบทกวีนิพนธ์ เรื่องอื่นๆ หรือ ใช้ประกอบการศึกษาผลงานของกวีท่านอื่นต่อไป

**กิตติกรรมประกาศ**

บทความวิจัยเรื่อง การสร้างสรรค์แนวคิดในหนังสือรวมบทกวีนิพนธ์ “พระเสด็จสู่ฟ้า ราษฎร์ล้วน-อาลัย” ผู้วิจัยต้องขอขอบคุณบุคคลหลายท่านที่คอยให้ความช่วยเหลือจนสำเร็จลุล่วงไปได้ด้วยดี ได้แก่ อาจารย์นพวรรณ งามรุ่งโรจน์ ที่ได้กรุณาให้คำปรึกษา ชี้แนะ ชี้นำแนวทาง และให้แง่คิดที่เป็นประโยชน์ต่อการศึกษาข้อมูลความรู้ และ ผู้ช่วยศาสตราจารย์ปณิธาน บรรณาธรรม ที่ให้คำปรึกษาในเรื่องที่เกี่ยวข้องกับบทความวิจัย ทำให้ผู้วิจัยได้มีความรู้และนำความรู้ที่ได้รับนั้นมาประยุกต์ใช้กับบทความวิจัยนี้ รวมทั้งขอขอบพระคุณอาจารย์ประจำภาควิชาภาษาไทยทุกท่านที่คอยแนะนำ ชี้แนะ ตักเตือนและให้กำลังใจผู้วิจัยได้มีความตั้งใจและมีกำลังใจในการทำบทความวิจัยนี้จนสำเร็จ

**เอกสารอ้างอิง**

กรมศิลปากร. (2560). *พระเสด็จสู่ฟ้า ราษฎร์ล้วนอาลัย.* กรุงเทพฯ : กรมศิลปากร.

ราชบัณฑิตยสถาน. (2556). *พจนานุกรมฉบับราชบัณฑิตยสถาน 2554*. กรุงเทพฯ : ราชบัณฑิตยสถาน.

ธนิกาญจน์ จินาพันธ์. (2546). *วิเคราะห์แนวคิดและคุณค่าในกวีนิพนธ์ไทยที่ได้รับรางวัลวรรณกรรมสร้างสรรค์ยอดเยี่ยมแห่งอาเซียน (ซีไรต์).* วิทยานิพนธ์ปริญญาอักษรศาสตรมหาบัณฑิต สาขาวิชาภาษาไทย บัณฑิตวิทยาลัย มหาวิทยาลัยศิลปากร.

ศุภิสรา วัชรสุธากร , ภัสสร สุดแสวง, เยาวเรศ โพธิ์ศรี. (2560). *การศึกษาเพลงแสดงความอาลัยในพระบาทสมเด็จพระปรมินทรมหาภูมิพลอดุลยเดช***.** รายงานการวิจัย สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา.

ศูนย์หนังสือจุฬาลงกรณ์มหาวิทยาลัย. (2551). *คำพ่อสอน : ประมวลพระบรมราโชวาทและพระราชดำรัชเกี่ยวกับเศรษฐกิจพอเพียง.* กรุงเทพฯ : โรงพิมพ์กรุงเทพ